ДР-лул Миллатирттал иширттал министр Татьяна Гамалей Юсуп МахIаммадовлущал Хъун дяъвилия зана къавхьуминнансса гьайкалданучIа тIутIал шалкка бишин най.\nДР-лул миллатирттал иширттал министерствалул щурущи бувсса «Цукун ялапар хъанай ура чIаххучу?» тIисса проектрал лаг­рулий ххуллункьини ШавкIуллал шяраву хьунни хъуннасса байран.\nМунил яла бусравми хъамалгу бия чIаххувсса Ахъушиял райондалул Гулаттимащиял шяраватусса делегация.\nГьуртту хьунни муний ДР-лул миллатирттал иширттал министр­нал буржру биттур буллалисса Татьяна Гамалей, Лакрал райондалул бакIчи Юсуп МахIаммадов, Ахъушиял райондалул бакIчи АхIмад МахIарамов, ДР-лул Жяматийсса Палаталул хъунама АьбдулхIалин Мачаев, ванал хъиривчу Ссапар Аьбдуллаев ва чIявусса цаймигу.\nБайран дуван хьхьичI проект­рал лагрулий хьуну дур Шав­кIуллал ва Гулаттимащиял шяраваллал куннал куннащал­сса хьунабакьавуртту. Дусшиврул ва чIаххулшиврул аьдатирттан хас дурсса суратирттал выставкарду, концертру, экскурсияртту, жяматийсса ккураннал вакилтуращал­сса хьунабакьавуртту. Ттигъанну ШавкIуллал школалул дуклаки оьрчIру лавгссар Гулаттиял школалийн хъамалу.\nЧIаххул ва байрандалул бусравсса хъамал хьунабавкьунни цIу-ччатIущал ва зюннав дачIулущал.\nХъунмасса Буттал кIанттул цIанийсса дяъвилия зана къавхьуминнал гьайкалданучIа дирхьунни тIутIив. Муния махъ хьунни ватандалухлу жанну дуллу­сса вирттаврал аьпалун хас дурсса митинг.\nШавкIуллал школалул аьрщарай хъамаллурал бувгьунни Лакрал ва Ахъушиял шяраваллал дянивсса дусшиврун цIа ку­сса мурхьру.\nШколалул жанахIраву дия дук­лаки оьрчIал канил давурттал ккаккия «Цукун ялапар хъанай ура чIаххучу?» тIисса темалун хас дурсса. КIирагу шяраваллал дуклаки оьрчIал дянив хьунни спорт­рал тIуркIурдал бяс-ччал.\nШколалий хьунни «ЧIаххучу чIаххучунан чул бищунсса ттарцI­ри» тIисса темалун хас бувсса «ккуркки стол». Микку Татьяна Гамалейл кIицI лавгунни проектрал мурад хъанахъишиву республикалул миллатирттал дянив дусшиву ва магьирлугърайну­сса дахIаву цIакь даву, ми куннал аьда­тирттащал ку кIул баву, терроризмалул ва экстремизмалул пикрирду ппив къахьунсса профилактика даву. Проект зий хьуну дусса дур кIира шин.\nЦIубутIуй проект зий бивкIун бур ца райондалул вив, чIаххувсса шяраваллал дянив. Яла пикри хьуну бур проект районнал дянив щурущи бан. Дайдихьу дурну дур Лакрал ва Ахъушиял районная. Министрнал бувсунни гихунмай ва проект регионнал дянив бан­сса пикрилий бушиву. Мунил ялув ихтилатру хьуну бусса бур Чачаннал республикалул, Краснодардал ва Ставрополлал крайрдал министерстварттащал. «Бюхъай яла проект дунияллул халкьуннал дянивсса лагрулийнгу буккан, жула чIаххувсса Азирбижаннал ва Гуржиял республикарттащал бан,» — увкунни министрнал.\n«Жула ппухълунная жуйнна дирсса аьдатру духларгун лякъай. Хъамалшиврул, чIаххулшиврул аьдатру жура цIудуккан дарча, махъзуманив миллатирттал дянивсса сукку хъанахъисса къалмакъаллу дайщун дантIиссар,» — ххи бунни ванил.\nЮсуп МахIаммадовлул бувсунни ШавкIуллал шяраваллил тарихрая, мичча бувксса цIанихсса инсантурая, Гулаттимащи шяраваллищалсса арардая.\nАхIмад МахIарамовлул бувсунни «Как живешь, сосед?» тIисса ДР-лул миллатирттал иширттал министерствалул проектрал лагрулий Ахъушиял райондалул Гъуниннал, Дахадаевуллал ва Къаякантуллал районнащал цачIуну бувсса «КIура баянну мархрачIан» тIисса проектрая. Ванал мукунма бувсунни министерствалущал цачIуну Волгоград шагьрулий Мамаев Кургандалий дацIан дуршиву Сталинградрахлу талай жанну дуллусса дагъусттанлувтурансса гьайкал.\nШавкIуллал ва Тебеклимащи шяраваллал администрацияр­ттал бакIчитурал: Рамазан Асабовлул ва Мажид Мажидовлул бувсунни жяматрал каширдацIух дурсса давурттая. Тебеклимащилив ххуллийх асфальт бувтIуну бур, ШавкIрав бяргу марцI бувну, хIачIайсса щинал турбарду бувцуну бур.\nЛакрал райондалул бакIчинал хъиривчу Ансар Къажлаевлул бувсунни Лаккуйсса ва къутаннайсса шяраваллал жяматир­ттащал дур­сса терроризмалийн къаршисса давурттая. Хъун хъанахъисса ник ватан ххирану тарбия даврия бувсунни ШавкIуллал школалул директор Асли Ккакваевал.\n«Ккуркки столданул» даврил жям дуллай, АьвдулхIалин Мачаевлул кIицI лавгунни ва журалул давурттал агьамшиву. Проектрал сакиншинначитурахь барчаллагь увкунни дусшиврул ва чIаххулшиврул байранда­лухлу. Бувсунни «ккуркки столданий» сукку бувсса кIирагу райондалийн багьайсса суаллу Жяматий­сса Палаталул къулагъасралун ласунтIишиву.\nБайрандалий ца яла яргсса иш хьунни, лакрал хьхьичIарасса хъатIул аьдат ккаккан даву.\nЦила бикIайкунсса хъатIуй бусса кунмасса асар дакIний ливчIунни, тIий бия Татьяна Гамалей.\nМуния махъ ШавкIуллал клуб­раву ккаккан дурунни кIирагу райондалул магьирлугърал зузалт­рал концерт. Дайдирхьуна концерт Лакрал гимн учаврия. Ши­ккува кIицI бан, хъинну ххуй дирзун дия Татьяна Гамалейн лакрал гимнгу, хъатIул балайрдугу. «Укун дакIнивун гьавас бутанну балайрду тIий ттун ттинин чувчIав хьунакъабавкьуссар», — тIий чивчуну бия мунил байрандалиясса цила пикрирду фейсбукраву.\nБайран сакин дан чIарав бавцIусса кIирагу райондалул администрациярттал зузалтран ва спортрал тIуркIурдай ххув хьусса дуклаки оьрчIан миллатирттал иширттал министерствалул чулуха буллунни барчаллагьрал чагъарду ва ХIурматрал грамотартту.\nГъази-Гъумучиял лавгмур ва хIакьинусса кьини – суратирттай\nСледующая публикация Хангу, султангу ссавруннай талатиминнангу